REGULAMENTUL (UE) NR. 1057/2012 AL COMISIEI

din 12 noiembrie 2012

de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea dimetilpolisiloxanului (E 900) ca antispumant în suplimentele alimentare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),

întrucât:

Suplimentele alimentare sub formă de tablete efervescente conțin, de obicei, acizi (de exemplu, acid citric) și săruri hidrocarbonate sau carbonate. Tabletele sunt introduse în apă și în cursul procesului de dizolvare emană dioxid de carbon. Acest gaz, de obicei, produce spumă care se revarsă peste marginea paharului cu apă de băut. În consecință, este necesar ca spuma produsă să fie eliminată parțial sau complet prin adăugarea în tableta efervescentă a unui antispumant. Dimetilpolisiloxanul (E 900) poate fi utilizat ca o alternativă mai eficientă în comparație cu polisorbații și esterii zaharozei cu acizi grași, care sunt autorizați în prezent.

Raportul Comisiei privind doza dietetică de aditiv alimentar în Uniunea Europeană (3) a concluzionat că nu este necesară o examinare suplimentară a dimetilpolisiloxanului (E 900), întrucât doza teoretică bazată pe ipoteze prudente privind consumul alimentar și utilizarea aditivilor nu a depășit doza zilnică acceptabilă („DZA”). Valoarea DZA de 1,5 mg/kg de greutate corporală a fost stabilită la 18 mai 1990 de către Comitetul științific pentru alimentație (4) . Doza suplimentară bazată pe noua utilizare ca antispumant în suplimentele alimentare sub formă de tablete efervescente este estimată a fi mai mică de 10 % din doza zilnică acceptabilă. Prin urmare, este adecvat să se permită utilizarea dimetilpolisiloxanului (E 900) în suplimentele alimentare sub formă de tablete efervescente.

În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării dimetilpolisiloxanului (E 900) în suplimentele alimentare sub formă de tablete efervescente constituie o actualizare a listei respective care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.

ADOPTĂ PREZENTUL REGULAMENT:

Articolul 1

Anexa II la Regulamentul (CE) nr. 1333/2008 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

(1) JO L 354, 31.12.2008, p. 16.

(2) JO L 354, 31.12.2008, p. 1.

(3) COM(2001) 542 final.

(4) http://ec.europa.eu/food/fs/sc/scf/reports/scf_reports_32.pdf

(5) JO L 295, 12.11.2011, p. 1.

ANEXĂ

În partea E din anexa II la Regulamentul (CE) nr. 1333/2008, se inserează următoarea mențiune în categoria alimentară 17.1 „Suplimente alimentare furnizate sub formă solidă, inclusiv sub formă de capsule și tablete și sub forme similare, cu excepția formelor masticabile”, după mențiunea referitoare la E 551-559: